Nog ŉ massaskietery eis sesDie toneel waar ses mense by ‘n snoepwinkel doodgeskiet is. (Foto: Saps) Ses mense is dood in die soveelste massaskietery oor ŉ naweek, dié keer by ŉ snoepwinkel in Marianhill, KwaZulu-Natal. Volgens die polisie se inligting het ŉ groep mans omtrent 19:30 by die winkel aangekom en op die klante losgebrand. Ses mense, tussen 30 en 65 jaar oud, is op die toneel dood. Dit sluit in die eienaar van die winkel en sy twee seuns. Nog ŉ persoon het skietwonde opgedoen en is na die hospitaal geneem. “ŉ Voorlopige ondersoek het aan die lig gebring dat die winkeleienaar en sy seuns dalk die teiken van die skietery was,” sê brig. Jay Naiker, polisiewoordvoerder in KwaZulu-Natal. Dit is die vierde naweek agtereenvolgens dat ŉ massaskietery in Gauteng of KwaZulu-Natal die lewe van talle onskuldige mense eis. Verlede naweek is twee dood en sewe beseer toe skieters by ŉ taverne in Ga-Rankuwa, noordwes van Pretoria, losgebrand het. “Die jongste voorval demonstreer net weer ons bekommernis dat vuurwapens bydra tot hoë vlakke van geweld en misdaad in die provinsie. Ons wil graag hê daar moet strenger beheer oor die besit en beheer van wettige vuurwapens wees, aangesien baie van hierdie wapens in die hande van wetsoortreders beland. Ons sal alles in ons vermoë doen om hierdie misdadigers te laat boet vir hul dade,” het lt.genl. Nhlanhla Mkhwanazi, hoof van die polisie in KwaZulu-Natal, gesê. Alle beskikbare polisiehulpbronne is intussen ingespan om na die verdagtes te soek.